CELEX: C2007/069/58
Language: da
Date: 2007-03-24 00:00:00
Title: Sag T-32/07: Sag anlagt den 7. februar 2007 — Den Slovakiske Republik mod Kommissionen

24.3.2007   
            
            
               DA
            
            
               Den Europæiske Unions Tidende
            
            
               C 69/29
            
         Sag anlagt den 7. februar 2007 — Den Slovakiske Republik mod Kommissionen
   (Sag T-32/07)
   (2007/C 69/58)
   Processprog: slovensk
   Parter
   
      Sagsøger: Den Slovakiske Republik (ved J. Čorba, som befuldmægtiget)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Den anfægtede beslutning annulleres.
            
         
               —
            
            
               I medfør artikel 231, stk. 2, EF opretholdes den anfægtede beslutnings virkninger, i henhold til hvilke sagsøgeren bestemmer den samlede mængde kvoter og deres tildeling til individuelle erhvervsdrivende på sagsøgerens territorium, såfremt Retten i Første Instans ikke tiltræder den opfattelse, der er gjort rede for i stævningens punkt 95.
            
         
               —
            
            
               Kommissionen for De Europæiske Fællesskaber tilpligtes at betale sagsøgerens sagsomkostninger.
            
         Søgsmålsgrunde og væsentligste argumenter
   Sagsøgeren anfægter Kommissionens beslutning af 29. november 2006, som vedrører den nationale plan for tildeling af drivhusgasemissionskvoter, som Den Slovakiske Republik har forelagt i overensstemmelse med Europa-Parlamentets og Rådets direktiv 2003/87/EF (1). I den omtvistede beslutning anses visse aspekter af den slovakiske nationale tildelingsplan for uforenelige med bilag III til direktiv 2003/87/EF.
   Som begrundelse for sin stævning har sagsøgeren anført, at Kommissionen har tilsidesat artikel 9, stk. 3, sammenholdt med artikel 9, stk. 1, og artikel 11, stk. 2, i direktiv 2003/87/EF, samt princippet om berettigede forventning, idet Kommissionen i den anfægtede beslutning og uden hensyntagen til den nationale tildelingsplan anvendte sin egen metode til fastsættelse af den maksimale gennemsnitlige årlige mængde emissionskvoter, hvorved den uretmæssigt har tiltage sig den opgave, som direktivet tillægger medlemsstaten.
   Endvidere gør sagsøgeren gældende, at selv hvis sagsøgte var bemyndiget til at anvende sin egen metode til fastsættelse af den maksimale gennemsnitlige årlige mængde emissionskvoter, har Kommissionen tilsidesat princippet om loyalt samarbejde mellem Fællesskabets institutioner og medlemsstaternes organer, idet den ikke inden vedtagelsen af den anfægtede beslutning hørte sagsøgeren om anvendelsen af denne mængde.
   Sagsøgte har desuden tilsidesat artikel 9, stk. 3, sammenholdt med artikel 1 og artikel 9, stk. 1, og kriterium 1-4 i bilag III til direktiv 2003/87/EF samt tilsidesat det almene proportionalitetsprincip, idet den fremgangsmåde, som Kommissionen har anvendt ved fastsættelsen af den samlede mængde emissionskvoter, ikke tager hensyn til behovet for en stor el-produktion på sagsøgerens territorium ved brug af kul på grund af forpligtelsen til at lukke to blokke på kernekraftværket ved Jaslovské Bohunice.
   Endelig har sagsøgeren anført, at det er sket en tilsidesættelse af væsentlige formkrav til en tilstrækkelig begrundelse.
   
      (1)  Europa-Parlamentets og Rådets direktiv 2003/87/EF af 13.10.2003 om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF (EUT L 275 af 25.10.2003 s. 32).